སྤྱིར་བོད་ཁ་བ་ཅན་གྱི་མི་རིགས་འདི་རྟེན་འབྲེལ་ལ་བརྟགས་ཤིང་སྤྱོད་ངན་ལ་འཛེམས་པའི་མི་རིགས་ཤིག་ཡིན་པ་སྨོས་མེད་ཡིན་ལ།ནང་སྒོས་སུ་མགར་ཐར་བ་ལ་མཚོན་ན་འཛེམ་བྱ་སྤང་བྱ་གཞན་དང་མི་འདྲ་བའི་ཁྱད་ཆོས་མང་པོ་ཡོད།ཇི་སྐད་དུ།ཡ་རབས་མ་རབས་སྤྱོད་པས་ཤེས།།ས་ཆ་གང་ཡིན་སྐད་ཀྱིས་ཤེས་ཞེས་པ་ལྟར།དེ་ཡང་ཞོགས་པར་མི་རྣམས་ཕན་ཚུན་ཐུག་སྐབས་མཆོག་ཏུ་གྱུར་པ་ལ་གཟིམ་ས་ཨེ་བདེ་ཞེས་དང་།དཀྱུས་མ་རྣམས་ལ་ཨེ་བདེ་ཞེས་ངེས་པར་དུ་ཁམས་འདྲིའི་དོད་དུ་འབོད་དགོས།རང་ལས་རྒན་པ་གང་ཡོད་ལ་རྒན་ལགས་དང་ཨ་མྱེ་ཨ་ཡེ་ཨ་ཁུ་ཨ་ཞང་།ཨ་ནེ་ཨ་ལཨ་སྲུ་ཞེས་པའི་དོནདང་།ཨ་རྒྱ་དང་ཨ་ཅེ་ཞེས་འབོད་པ་ལས་ཐད་ཀར་རང་མིང་གིས་བཟུང་ན་ཆེ་མིང་བཏགས་སོང་ཞེས་སྤྱོད་ངན་ཞིག་ལ་བརྩི།བླ་མ་དང་རྒན་པ་དག་ལ་གུས་ཞབས་བྱེད་ཚུལ་ནི།ལམ་ཐོག་ནས་ལམ་ཞབས་སུ་གཟུར་བ་དང་ཞྭ་མོ་ཕུད་ཅིང་མགོ་བོ་དུད་པ།ཕུ་དུང་ལག་ཁུག་ཏུ་ལེན་པ།བུད་མེད་རྣམས་ཀྱིས་སྐྲ་ལྟགནི་མི་ཉག་ཕྱོགས་ཀྱི་བུད་མེད་ཚོའི་སྐྲ་བསླས་སྟངས་ཤིག་གི་ཡུལ་སྐད་དོ།།ཕབ་པའམ་མ་མཐར་གྱེན་དུ་འདེད་ཙམ་བྱས་ཤིང་ཞེ་ཚིག་དང་བཅས་པའི་སྒོ་ནས་ངག་སྨྲ།ཞོགས་པར་འགྲུལ་བཞུད་བྱེད་མཁན་དག་ལ་རྣམ་རྟོག་ལང་ངེས་ཀྱི་རིགས་ཏེ་སླེ་བོ་དང་ལྕགས་ཟོ་སྟོང་པ་འཁུར་བ་དང་ཐལ་བ་འཕོ་བ་སོགས་མི་བྱེད་ལ་གལ་ཏེ་དགོས་པ་བྱུང་ན་གཡོལ་ནས་འགྲོ་བ་དང་གབ་པ།སྣོད་སྟོང་ཁ་སྦུབ་པ་སོགས་བྱེད་ངེས།ཁྱིམ་ཚང་གང་ཞིག་ཡིན་རུང་བུ་རྒྱུད་ཚོར་ཟ་ལུགས་འཐུང་སྟངས།འགྲོ་ལུགས་འདུག་སྟངས་སོགས་མི་ཆོས་སློབ་གསོ་ཡང་དག་པར་བྱེད་པ་དང་།ཕོ་མོ་སུ་ཡིན་རུང་ཕན་ཚུན་མཐོང་ས་ནས་གཤང་གཅིན་མི་འདོར་བ་དང་ཁྱིམ་ཚང་ནང་དང་མིང་སྲིང་བར་ཕོ་མོའི་འབྲེལ་བ་དང་ཆགས་གཏམ་སོགས་ཟུར་ཙམ་ཡང་མི་གླེང་།ལྷག་ཏུ་རྟེན་གསུམ་སྐོར་བ་དང་དུས་ཆེན་དུས་མཆོད་སོགས་ཀྱི་སྐབས་མོ་དང་མོ་བསྡེབས་ཤིང་ཕོ་དང་ཕོ་གྲོགས་བསྡེབས་ནས་འགྲོ་བ་ལས་ཕོ་མོ་ཕན་ཚུན་འཁྱུད་སྦྲེལ་སོགས་བྱས་ནས་འགྲོ་བ་ཡང་ངོ་ཚ་བའི་གནས་སུ་བཟུང་གཤིས་ཡུལ་འདིར་བཟའ་འཐོར་དང་རྐུབ་གྱོད་ཐུག་མཁན་གཞན་དང་བསྡུར་ན་ཧ་ཅང་ཉུང་།འཇིག་རྟེན་པའི་ངག་ལ།མི་ཡུལ་ལ་མི་ཐོན་ན་བརྩི་རེས་དང་འཚོ་རེས།ཁྱི་ཡུལ་ལ་ཁྱི་ཐོན་ན་འཇུ་རེས་དང་རྨུགས་རེས་ཟེར་བ་ལྟར།ངོ་ཤེས་མིན་ཇི་ལྟར་ཡིན་ཡང་ཁྱིམ་མཚེས་ཚང་ལ་མགྲོན་པོ་ཐོན་ན་དེ་ལ་མགྲོན་འབོད་པ་དང་མ་མཐར་ཁ་ཡག་པོ་ཞིག་གྲག་རྒྱུ་གལ་ཆེན་དུ་བརྩི།རྒྱུས་མེད་ཀྱིས་འདྲི་བ་ལ་ལན་ལོག་ཚིག་རྩུབ་མི་འདེབས་ཤིང་འཇམ་པོའི་ངག་གིས་སྐད་ཆ་ཁ་གསལ་གཏིང་གསལ་བཤད་པར་འབད།ས་ཆ་གཞན་དུ་སོང་ནས་ཡུན་རིང་འགོར་བ་དང་ཁྱིམ་དུ་ཉེ་གཏུགས་བྱེད་དུ་ཡོང་བ་དང་ཡང་ན་ཡུལ་གཞན་དུ་མནའ་མ་མག་པར་འགྲོ་མཁན་རྣམས་ལ་དམིགས་བསལ་མགྲོན་འབོད་བྱ་སྲོལ་ཡོད།